**Taotlejate küsimused taotlusvooru kohta**

|  |  |  |
| --- | --- | --- |
| **Kuupäev** | **Küsimus** | **Vastus** |
| 08.07.2025 | Eesmärk on seadmete soetamine, kokku 9 positsiooni, kogumaksumusega üle 1 500 000 euro. Praeguseks oleme kogunud hinnapakkumised iga positsiooni kohta.  Kas PRIA otsust võib mõjutada see, kui viia riigihange läbi pärast taotluse esitamist? Või oleks parem viia riigihanke protseduur läbi enne taotluse esitamist? Millised võivad olla riskid, kui kuluprognoos põhineb hinnapakkumistel? | (1) Kui toetatava tegevuse raames tellitava töö või teenuse või soetatava vara eeldatav käibemaksuta maksumus on 60 000 eurot või sellest suurem, peab toetuse taotleja korraldama ostumenetluse riigihangete registris.  (2) Kui toetuse taotleja korraldab ostumenetluse riigihangete registris pärast taotluse esitamist, koostab ta toetatava tegevuse eeldatava maksumuse väljaselgitamiseks prognoosi. Nimetatud prognoosis esitatakse andmed toetatava tegevuse kogumaksumuse ja abikõlblike kulude kohta, mis peavad olema põhjendatud ja üksikasjalikult kirjeldatud, tuginema tegelikele asjaoludele ning olema vajaduse korral tõendatavad.  Hinnapakkumused võivad olla prognoosi aluseks.  Taotlejal on võimalus viia ostumenetlus läbi peale taotluse esitamist ja see PRIA otsust ei mõjuta. Küll peab taotleja arvestama, et kui ostumenetlus viiakse läbi hiljem ja selgub, et tegevuste maksumus läheb kallimaks, siis toetuse summat taotlusel enam muuta ei saa. |
| 17.07.2025 | Meie ettevõte tegeleb majoneesi ja kondenspiima tootmisega Eestis. Praegu planeerime tootmise laiendamist uue tehase ehitamise kaudu, mis võimaldab suurendada toodangu mahtu ja tõsta konkurentsivõimet turul.    Seoses selle projekti elluviimisega eeldame elektrienergia tarbimise suurenemist, mis on seotud uute seadmete paigaldamise ja tootmisvõimsuse laiendamisega. Püüdleme selle poole, et meie projekt vastaks jätkusuutliku arengu põhimõtetele ja keskkonnanõuetele, ning soovime saada teie fondilt toetust selle projekti elluviimiseks.    Sellega seoses palume teil esitada järgmine teave:    1. Millised teie fondi poolt pakutavad toetusprogrammid sobiksid meie projektile, mis on seotud tootmise laiendamise ja elektrienergia tarbimise suurenemisega?  2. Milliseid meetmeid ja tingimusi on vaja täita, et vastata toetuse saamise kriteeriumidele (näiteks roheauditi läbiviimine, energiatõhusate tehnoloogiate juurutamine, taastuvate energiaallikate kasutamine jne)?  2. Milliseid dokumente ja analüüse on vaja esitada toetuse taotlemiseks? | Soovitame Perioodi 2023–2027 toiduainetööstuse investeeringutoetust lähemalt uurida, kuna väikeettevõtetel on abikõlblikud ka töötlemisvõimsuse suurendamiseks tehtavad investeeringud.  Samuti tasuks osaleda riigiabi infopäeval [**https://www.pikk.ee/sundmus/keskkonnaalased-artiklid-riigiabis/**](https://www.pikk.ee/sundmus/keskkonnaalased-artiklid-riigiabis/) kuna sekkumises on palju erinevaid riigiabivariante ja taotleja peab ise sobiva valima. |
| 17.07.2025 | Hetkel omab ettevõte tootmisüksust X linnas, kus töötab 63 inimest. Ettevõttes toodetakse kakaopulbrit (CN-kood 1805) ja kakaomassi (CN-kood 1803). Ettevõte on 2024. majandusaasta andmete alusel keskmise suurusega ettevõte.  Käesoleva investeerimisprojekti eesmärk on alustada uue toote – kakaovõi (CN-kood 1804) – tootmist, mis eeldab täiesti uut tehnoloogilist protsessi ning spetsiaalselt projekteeritud tootmisliini (investeeringu suurus ca 2,5 miljonit eurot). Projekti raames luuakse uus tootmisüksus, mis hakkab tööd andma vähemalt 7-10 töötajale. Uue toodangu tootmine hakkab toimuma uues kohas - Y. Tegemist on ainulaadse tootmisprotsessiga, millel pole analooge Balti riikides.  Meie küsimus on järgmine: Kas uue toote – kakaovõi – tootmise alustamine, sealhulgas uue tootmisüksuse ja -liini rajamine, vastab Toiduainetööstuse investeeringutoetuse tingimustele ning on toetuskõlblik tegevus? Arvestades, et ettevõte on keskmise suurusega ning tegemist on uue tootmisprotsessiga, mis tugevdab Eesti toidutööstuse lisandväärtust ja rahvusvahelist konkurentsivõimet. | Kuna hakkate tootma teistsugust toodet ja teisel aadressil, siis see tegevus sobiks küll §4 lg 1 p 4 alla. Seletuskirjas on nii:  **Eelnõu § 4 lõike 1 punktis 4** sätestatakse, et toetust antakse töötlemiseks vajaliku seadme soetamiseks või ehitise ehitamiseks, kui rajatakse uus ettevõte, kus töödeldakse toitu (edaspidi *uue töötlemisettevõtte rajamine*). Nimetatud tegevused aitab kaasa toiduainetööstuste tehnoloogilisele uuendamisele ja turule orienteerituse suurendamisele.  Uue töötlemisettevõtte rajamine hõlmab endas töötlemise alustamiseks kõikide vajalike ehitiste ehitamist kui ka seadmete soetamist terviklahendusena. Uue kaasaegse töötlemisettevõtte rajamisel järgitakse uuemaid standardeid ja võetakse kasutusele uusimad tehnoloogiad, mis tagab tõhusama ja keskkonda vähem mõjutava tootmistegevuse. Toetatav on täiesti uue tervikliku töötlemisettevõtte rajamine. Juba olemasoleva töötlemisüksuse mistahes kujul laiendamine või selle baasil uue töötlemisettevõtte rajamine ei ole käesoleva määruse tähenduses täiesti uue töötlemisettevõtte rajamine ning seega ei loeta seda ka toetatavaks tegevuseks. Tervikliku töötlemisettevõtte moodustab ühel kinnistul või üksteisega külgneval kinnistul asuv funktsionaalselt ja tehniliselt seotud seadmete ja ehitiste kogum ehk terviklik töötlemisettevõte.  Tsiviilseadustiku üldosa seaduse § 661 kohaselt on ettevõte majandusüksus, mille kaudu isik (ettevõtja) tegutseb. Ettevõtjale võib kuuluda mitu majandusüksust. Käesoleva punkti alusel uue töötlemisettevõtte rajamiseks toetuse taotlemisel loetakse uueks töötlemisettevõtteks toetust taotleva ettevõtja poolt uue töötlemisüksuse rajamist olenemata sellest, kas uus töötlemisüksus  rajatakse täiesti uue ettevõttena (luuakse uus ettevõte uue ärinimega) või olemasoleva ettevõtte raames uue tervikliku osana.  Aga kuna ettevõtte EMTAK kood jääb samaks, siis ei saa toetust riigiabi artikkel 14 (alginvesteering) alusel vaid tuleb leida teine sobiv riigiabi artikkel. Selleks soovitame võtta osa riigiabi teemalisest infopäevast! [**https://www.pikk.ee/sundmus/keskkonnaalased-artiklid-riigiabis/**](https://www.pikk.ee/sundmus/keskkonnaalased-artiklid-riigiabis/) |
| 24.07.2025 | *Hetkel omab ettevõte tootmisüksust Keila linnas, kus töötab 63 inimest. Ettevõttes toodetakse kakaopulbrit (CN-kood 1805) ja kakaomassi (CN-kood 1803). Ettevõte on 2024. majandusaasta andmete alusel keskmise suurusega ettevõte.*  *Käesoleva investeerimisprojekti eesmärk on alustada uue toote – kakaovõi (CN-kood 1804) – tootmist, mis eeldab täiesti uut tehnoloogilist protsessi ning spetsiaalselt projekteeritud tootmisliini (investeeringu suurus ca 2,5 miljonit eurot). Projekti raames luuakse uus tootmisüksus, mis hakkab tööd andma vähemalt 7-10 töötajatele. Uue toodangu tootmine hakkab toimuma uues kohas - Muuga sadama territooriumil. Tegemist on ainulaadse tootmisprotsessiga, millel pole analooge Balti riikides.*  *Meie küsimus on järgmine: Kas uue toote – kakaovõi – tootmise alustamine, sealhulgas uue tootmisüksuse ja -liini rajamine, vastab Toiduainetööstuse investeeringutoetuse tingimustele ning on toetuskõlblik tegevus? Arvestades, et ettevõte on keskmise suurusega ning tegemist on uue tootmisprotsessiga, mis tugevdab Eesti toidutööstuse lisandväärtust ja rahvusvahelist konkurentsivõimet* | ReM vastus:  Toiduainetööstuse investeeringutoetuse taotlemisel tuleb esmalt teha kindlaks, kas kavandatav investeering mahub mõne toetatava tegevuse alla. Toiduainetööstuse investeeringutoetuse määruse § 4 lõike 1 kohaselt antakse toetust ühe või mitme järgmise toetatava tegevuse eest:  1) keskkonna- ja kliimapoliitika eesmärkide saavutamiseks vajaliku ehitise ehitamine või seadme soetamine;  2) digitaliseerimiseks või uue tehnoloogia kasutuselevõtmiseks vajaliku seadme soetamine;  3) sisendite varustuskindluse tagamiseks vajaliku ehitise ehitamine või seadme soetamine;  4) töötlemiseks vajaliku ehitise ehitamine või seadme soetamine, kui rajatakse uus ettevõte, kus töödeldakse toitu;  5) kvaliteeti tõendava sertifikaadi või märgise (edaspidi koos sertifikaat) saamiseks või uuendamiseks vajaliku ehitise ehitamine või seadme soetamine;  6) automatiseerimiseks vajaliku seadme soetamine;  7) töötlemisega alustamiseks või töötlemisvõimsuse suurendamiseks vajaliku ehitise ehitamine või seadme soetamine (vaid mikro- ja väikeettevõtjast taotleja).    Alles peale seda, kui kavandatava investeeringu vastavus toetatavale tegevusele on tuvastatud, vaadatakse riigiabi andmise aluseid – sest toidutööstuse investeeringutoetuse määruse alusel antav toetus on riigiabi, kas grupierandiga hõlmatud riigiabi (üldise grupierandi määruse art 14, 36, 38, 38a, 41 või 47) või vähese tähtsusega abi.  Kirjas esitatud investeeringu kirjeldus on küllaltki üldine ja selle põhjal on keeruline öelda, kas selliseks tegevuseks üldse toetust saab taotleda. Saadetud investeeringu kirjelduse poolest sobib see just kui tootmistegevuse laiendamise alla – (toetatav tegevus nr 7: töötlemisega alustamiseks või töötlemisvõimsuse suurendamiseks vajaliku ehitise ehitamine või seadme soetamine), kuid kuna antud tegevus on toetatav vaid mikro- ja väikeettevõtjast taotleja puhul, siis keskmise suurusega ettevõtjad selle tegevuse jaoks toetust taotleda ei saa. Veel võiks investeering  kirjelduse poolest sobida toetatava tegevusega nr 4 (töötlemiseks vajaliku ehitise ehitamine või seadme soetamine, kui rajatakse uus ettevõte, kus töödeldakse toitu), sest saadetud kirjelduses räägitakse uuest töötlemisüksusest uues asukohas, aga investeeringuna on välja toodud vaid uus spetsiaalne tootmisliin. Uue töötlemisettevõtte rajamine hõlmab aga endas töötlemise alustamiseks kõikide vajalike ehitiste ehitamist kui ka seadmete soetamist terviklahendusena. Samuti tuleb sellisel juhul arvestada, et toetatav on vaid täiesti uue tervikliku töötlemisettevõtte rajamine – juba olemasoleva töötlemisüksuse mistahes kujul laiendamine või selle baasil uue töötlemisettevõtte rajamine ei ole käesoleva määruse tähenduses täiesti uue töötlemisettevõtte rajamine ning seega ei loeta seda ka toetatavaks tegevuseks. Esitatud kirjeldusest paraku ei selgu, kas toetust taotletakse terviklikul kujul töötlemisüksuse rajamisele (tootmisseadmed, hoone, vajalikud abiruumid, energiaga seotud lahendused, jne) või ainult tootmisliini soetamiseks, millest tulenevalt ei ole võimalik anda täiendavaid selgitusi kvalifitseerumisel toetuse saamise tingimuste kohta.  Mis aga puudutab kavandatavale investeeringule – juhul kui peaks selguma et see läheb toetatava tegevuse hulka – riigiabi aluse leidmist, siis kuna kirjelduse põhjal on tegemist keskmise suurusega ettevõtjaga, siis võib üldise grupierandi määruse art 14 (regionaalabi) alusel abi anda mis tahes vormis alginvesteeringuks, sh ka näiteks ettevõtte toodangu mitmekesistamiseks, kui laienetakse toote- või teenuseturgudele, kus ettevõte enne ei tegutsenud. EMTAK koodi vaadatakse ainult suurettevõtjal, kelle puhul abi võib anda ainult uut majandustegevust tekitavaks alginvesteeringuks. |
| 29.07.2025 | Teie kirja põhjal same siis teha järgmise järelduse:  Investeering on vastavuses  Toiduainetööstuse Investeeringutoetuse määruses toodud toetatava tegevuse nr 4 (töötlemiseks vajaliku ehitise ehitamine või seadme soetamine, kui rajatakse uus ettevõte, kus töödeldakse toitu), ainult siis kui toimub uue tootmisüksuse loomine terviklikul kujul (tootmisseadmed, hoone, vajalikud abiruumid, energiaga seotud lahendused, jne).  Panamir OÜ planeeritd investeeringu raames käivitab uue CN-koodiga toodangu tootmist, kuid soetab ainult tootmisliini ning kõrvaltegevusena teostab väikesed remonditööd seoses tootmisliini paigaldamisega. Panamir OÜ käesoleval ajal tegutseb Keila linnas, uus tootmisüksus hakkab asuma Muuga sadamas, asukoht on ka uus. Ei ole plaanis tootmishoonet ehitada, sest on olemas sobivad tootmispinnad, mis rendilepingu alusel on kasutusel.  Seega, selline investeeringuplaan ei ole abikõlblik antud toetus meetme raames.  Selleks, et klassifitseeruda antud määruse toetatava tegevuse nr 4 toetamiseks ettevõtja peab nullist looma uut tootmisüksust, mis tähendab lisaks seadmete soetamisele **ilmtingimata** tootmishoone ehitamist ja infrastruktuuri loomist (liitumised, energia lahendused, jne).  Oleksime väga tänulikud, kui saaksite kirjutada, et selline mõttekäik (esitatud info baasil) on õige. Väga vabandame veel kord et tülitame oma küsimustega, kuid soovime enne taotlemist kõik kahtlased kohad selgeks teha, et ei oleks taotlemise ajal ebameeldivaid üllatusi. | Toiduainetööstuse investeeringutoetuse määruse § 4 lõike 1 punktis 4 sätestatud toetava tegevuse (töötlemiseks vajaliku ehitise ehitamine või seadme soetamine, kui rajatakse uus ettevõte, kus töödeldakse toitu) puhul eeldatakse üldpõhimõttena uue töötlemisettevõtte rajamise puhul töötlemise alustamiseks kõikide vajalike ehitiste ehitamist kui ka seadmete soetamist terviklahendusena. Siiski ei pea toetuse taotlus hõlmama kõiki uue töötlemisüksuse rajamisega seotud elemente, st kõikide vajalike ehitiste ehitamist ja seadmete soetamist, vaid toetust võib taotleda ka näiteks mingi uue töötlemisüksuse rajamisega seotud seadme soetamiseks, kui muud uue töötlemisüksuse rajamiseks vajalikud elemendid soetatakse/ehitatakse ilma toetuseta. Esmatähtis on, et saab rajatud täiesti uus töötlemisüksus.  Ka ei eeldata punktis 4 sätestatud toetatava tegevuse puhul lisaks seadmete soetamisele ilmtingimata tootmishoone ehitamist või muu infrastruktuuri loomist, uue töötlemisüksuse saab rajada ka juba valmis oleva ehitise ja/või infrastruktuuri baasil. Oluline siin on, et rajatakse täiesti uus töötlemisüksus - ei tohi olla tegemist juba olemasoleva töötlemisüksuse mistahes kujul laiendamise või selle baasil uue töötlemisettevõtte rajamisega.  Esitatud kirjelduses on viidatud uue töötlemisüksuse rajamisele teises asukohas (Muuga sadamas) olemasolevatel tootmispindadel rendilepingu alusel ning et toetust soovitakse taotleda vaid tootmisliini soetamiseks. Sellisel juhul tuleb aga kindlasti arvestada toiduainetööstuse investeeringutoetuse määruse § 4 lõikes 5 sätestatud nõuet, et „kui soetatav seade paigaldatakse ehitisse või seda kasutatakse ehitises, peab ehitis olema toetuse taotleja omandis või on ehitisealusele maale toetuse taotleja kasuks seatud hoonestusõigus või kasutusvaldus vähemalt § 16 lõikes 3 sätestatud sihipärase kasutamise perioodi lõpuni“. Lihtsalt rendilepingu olemasolu ei ole siin seetõttu piisav. |
| 21.07.2025 | Kas toiduainetööstuse investeeringutoetuse taotlemiseks on vaja esitada äriplaan? | Sekkumises äriplaani ei nõuta. Kõik vajalikud dokumendid on loetletud kodulehel <https://www.pria.ee/toetused/toiduainetoostuse-investeeringutoetus-2025#nouded-taotlusele> |
| 05.08.2025 | Planeerime soetada mitu erinevat objekti, mis oma otstarbelt aga aitavad saavutada erinevaid eesmärke – majanduslikku võimekust , aidata kaas keskkonna eesmärkide saavutamisele jms. Ilmselgelt saame esitada siiski vaid ühe toetustaotluse?  Seadmete soetamiseks peame korraldama ostumenetluse riigihangete registris.  Siit siis küsimus: olgugi, et saame riigihangete registris hanke jaotada osadeks, kuid kas on lubatav ka igale objektile eraldi  hankemenetlus? | Meetme määrusest nähtub, et kui investeeringuobjekti maksumus ületab 60 000 eurot on kohustuslik läbi viia ostumenetlus riigihangete registris. Kuskilt ei nähtu seda, et ostumenetlust ei tohiks läbi viia ka väiksemate summade puhul kuna see aitab igal juhul tagada kulude mõistlikkuse saavutamist.  Tegevuste osadeks jagamine ei oleks lubatav, kui sellega tahetakse vältida ostumenetluse läbiviimist. Antud juhul nähtub, et taotleja soovib iga osa kohta eraldi ikkagi korraldada ostumenetluse. Seega mingit rikkumist sellisel juhul ei ole. Võibolla peaks igaks juhuks üle vaatama investeeringuobjekti kui terviku – kas osadeks jagamine on otstarbekas ja mõistlik. Kui selline osadeks jagamine toob kaasa taotlejal kulude kokkuhoiu ja parima tulemuse saavutamise, siis probleemi pole. Samas pole osadeks jagamine ilmselgelt mõistlik mingi ühe konkreetse objekti ostmisel – nt tahan osta autot ja siis ostan ühelt isikult mootori, teiselt rattad jne. |
| 05.08.2025 | Mis võiks olla \_ Oü maksimaalne toetusprotsent, kui kavandatav investeering (uus tootmishoone ekspordi kasvuks) ületab VTA summat (mis on max 300 000€)- osaliselt oleme sellest ka ära kasutanud.  Tegemist mikroettevõttega. | Määruse järgi on toetuste määrade skeem järgnev:   |  |  |  |  |  |  | | --- | --- | --- | --- | --- | --- | | **viide riigiabi reeglile** | **tegevus** | **mikro** | **väike** | **keskmine** | **suur** | | [ÜGEM art 14](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | alginvesteering | 35% | 35% | 25% | 15% | | [ÜGEM art 36](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | keskkonnakaitsemeetmete rakendamine sh CO2 heite vähendamine | 50% | 50% | 50% | 45% | | [ÜGEM art 38](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | üldine energiatõhusus | 50% | 50% | 45% | 35% | | [ÜGEM art 38a](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | hoonete energiatõhususe tõstmine | 50% | 50% | 45% | 35% | | [ÜGEM art 41](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | taastuvallikatest energia tootmine | 50% | 50% | 40% | 30% | | [ÜGEM art 47](https://eur-lex.europa.eu/legal-content/ET/TXT/?uri=CELEX:02014R0651-20230701&qid=1748413241973) | ressursitõhususe tagamine ja ringmajandusele üleminek | 50% | 50% | 50% | 45% | | [(EL) 2023/2831](https://eur-lex.europa.eu/legal-content/ET/ALL/?uri=CELEX:32023R2831) | vähese tähtsusega abi (kuni 300 000 eurot 3 a jooksul) | 50% | 50% | 50% | 50% |   Ehk kui VTA kokku saab olla 300 000 ja mikroettevõttel on toetusmäär 50%, siis investeeringu kogumaksumus VTA-ga saaks olla maksimaalselt 600 000 eurot. Kui tal on osa ära kasutatud, siis selle võrra vähem. Võimalik on ka erinevaid abisid kombineerida, näiteks mingite tegevuste jaoks kasutada regionaalabi alginvesteeringuks ja kui näiteks plaanis on ka taastuvallikatest energiat toota, siis selleks kasutada artikkel 41 abi. Muidugi tuleb vaadata vastavate riigiabide nõudeid ja tegevuste sobivust sekkumise määrusega. |
| 06.08.2025 | Soov tõsta varustuskindlust soetades fossiilkütusel töötav generaator X tehasesse VTA alt - kas see on suurettevõttele lubatud? VTA jääki vajalikus mahus on.  ÜGEM art 36 alt ehitada uus liidu normatiive ületav mikrofiltratsiooni tehnoloogial põhinev reoveesüsteem X tehasesse. Süsteemi paigaldamiseks on vaja ehitada hoone, mille osas on eelprojekt. Tänasest reoveesüsteemist läheksid kasutusele vaid osad komponendid. Sisuliselt on tegu ehitise ehitamisega ja seadme soetusega. Kas Teie nägemuses on see abikõlblik: nii ehitis kui seade ise?  Toetuse määraga on plaanis kasutada poole määra võimalust 22,5%, et mitte minna sisse alternatiivide võrdlusesse. | Määrus ei piira VTA andmist suurettevõttele, kui taotleja ja investeering vastavad kõigile nõuetele ja ettevõttel on vajalikus mahus VTA jääki.  VTA jäägi arvestamisel on oluline, et vähese tähtsusega abi andmisel loetakse üheks ettevõtjaks kõiki ettevõtteid, mille vahel on vähemalt üks järgmistest seostest: a) omatakse teises ettevõttes häälteenamust, b) on õigus määrata või vabastada enamik teise ettevõtte juhtorgani liikmetest, c) on õigus rakendada teise ettevõtte suhtes valitsevat mõju lepingu, asutamislepingu või põhikirja alusel, d) kontrollitakse koos teiste aktsionäride/osanikega häälteenamust:  Seega tuleb enne otsustamist kontrollida, kui palju vähese tähtsusega abi on ettevõtjale (koos seotud ettevõtetega) juba viimase kolme aasta jooksul antud, et limiiti 300 000 eurot  mitte ületada.  Kui kavandatav investeering vastab ÜGEM artikli 36 tingimustele — st tegemist on keskkonnakaitsega seotud investeeringuga, mis ületab ELi või riiklikke keskkonnanorme või mille eesmärk on keskkonna kaitse taseme oluline suurendamine —, on abikõlblikud nii  hoone ehitamise kulud kui ka seadme  soetamise kulud (antud juhul mikrofiltratsioonisüsteem). Tavapäraste nõuete täitmine ei ole toetatav. Investeering peab minema  normidest kaugemale. Tähelepanu tuleb pöörata ka, et artiklit 36 ei tohi kohaldata, kui tegevust reguleerib täpsem artikkel (artikkel 38, 38a, 41 või 47). Tulenevalt sellest palun veenduge, et teised  riigiabi artiklid sellele tegevusele kohalduks.  Lisaks ei ole fossiilkütuseid kasutavad seadmed  toetatavad, v.a olemasolevate seadmete keskkonnataset parandavad lisakomponendid, kui need ei suurenda tootmisvõimsust ega fossiilkütuste tarbimist. |
| 06.08.2025 | Kas ma saan õigesti aru, et taotluse esitamise hetkeks peab juba olema planeeritava investeeringu jaoks konkureerivad pakkumused olemas? Või piisab taotluses veel hinnaindikatsioonist ning toetuse saamise korral tuleb need konkureerivad pakkumused võtta?    Lisaks – kui tegemist on tegevusega, mis vajab ka ehituslubasid jms, siis mis järgus tohib tegevus olla? nt kui ehitusluba juba olemas, aga muid kokkuleppeid (lepinguid) ega kulusid ei ole tehtud, siis kas saab taotlust kasutada? | § 7 lg 2 järgi tuleb võtta kolm võrreldavat hinnapakkumust kui töö, teenuse või soetatava vara eeldatav käibemaksuta maksumus jääb vahemikku 20 000 – 60 000 eurot. Kui maksumus on üle 60 000 euro, tuleb ostumenetlus riigihangete registris läbi viia kas enne taotluse esitamist (§ 8 lg 1) või pärast taotluse esitamist (§ 8 lg 2). Ehitustööde maksumuse prognoosi vorm on ka kodulehel olemas. Kui maksumus jääb alla 20 000 euro, siis tuleb taotlusega esitada selle kulu kirjeldus.  Ehitusluba peab olemas olema hiljemalt esimese maksetaotluse ajaks (§17 lg 3 p 3) ehk load võivad varem ka olemas olla. Oluline on, et tegevus, mille elluviimiseks toetust taotletakse, poleks alustatud ja sellega seotud kohustusi pole võetud varem kui taotluse esitamisele järgneval päeval (§4 lg 6). Näiteks ei tohi olla alustatud ehitustöödega või sõlmitud lepingut nende teostamiseks, kui soovite toetust kasutada ehitustööde kulude katmiseks. |
| 05.08.2025 | 1. Küsimus taotlemise juhendi kohta, et kas see on tulemas ja juhul kui ei ole siis mida see taotlusvorm endast kujutab ja millistele küsimustele taotluses vastama peab? 2. Soovib mõista erinevaid toetuse protsente, et millest need sõltuvad ja kuidas tema selle taotlusel peaks kirjutama? 3. Kas nende puhul on tegemist vähese tähtsusega abiga või riigiabiga? 4. Milline on korrektne hinnapakkumine, mida see peab sisaldama, et PRIAle kindlasti sobiks | 1. Hetkel pole veel kindel, kas jõuame taotlemise juhendi valmis, kuid anname oma parima. Taotlusvormis küsitavad andmed on välja toodud sekkumise [määruses § 12](https://www.riigiteataja.ee/akt/128062025009#para12) ja PRIA kodulehel <https://www.pria.ee/toetused/toiduainetoostuse-investeeringutoetus-2025#nouded-taotlusele> Nagu ikka tuleb esitada andmed, mis kinnitavad taotleja sobivust vastavat toetust saama ning andmed toetusega elluviidava tegevuse, selle eesmärgi, asukoha ja kulude kohta. Kuna toetuse saamiseks on vaja vastata hindamiskriteeriumite miinimumnõuetele, siis tasub esitada ka võimalikult palju hindamiskriteeriumites loetletud andmeid ja dokumente. Info selle kohta on kodulehel olemas. 2. ja 3. Toetuse protsent sõltub ettevõtte suurusest ja riigiabi liigist, ülevaatlik tabel nüüd PRIA kodulehel üleval <https://www.pria.ee/toetused/toiduainetoostuse-investeeringutoetus-2025#s29516>, määruses §5. Riigiabi liikide kohta on kodulehel olemas ka Regionaal- ja Põllumajandusministeeriumi koostatud riigiabi artikleid selgitav tabel näidetega kui ka nende infopäeva ettekande slaidid. Palun vaadake lähemalt [Abiks taotlejale](https://www.pria.ee/toetused/toiduainetoostuse-investeeringutoetus-2025#s29533) sektsioonis välja toodud materjale. Mõelge hoolikalt läbi, mis investeeringut ellu viia planeerite ja uurige, milline keskkonnakaitse alase riigiabi artikkel sellega sobida võiks või kas teile piisaks hoopis vähese tähtsusega abist või viite ellu alginvesteeringu, milleks saate kasutada regionaalabi. Hetkel ei oska esitatud andmete pealt seda nõu anda.   4. Nõuded hinnapakkumisele on kirjas [**määruse § 7-s**](https://www.riigiteataja.ee/akt/128062025009#para7) ja [**§ 8-s**](https://www.riigiteataja.ee/akt/128062025009#para8). Kui toetusega planeeritud töö, teenuse või soetatava vara eeldatav käibemaksuta maksumus jääb alla 20 000 euro, siis tuleb taotlusega esitada sellise kulu kirjeldus. Kui maksumust jääb vahemikku 20 000 – 60 000 eurot, tuleb võtta kolm võrreldavat hinnapakkumust. Kui maksumus on üle 60 000 euro, tuleb ostumenetlus riigihangete registris läbi viia kas enne taotluse esitamist (§ 8 lg 1) või pärast taotluse esitamist (§ 8 lg 2). Kui ostumenetlus viiakse läbi peale taotluse esitamist, siis tuleb koostada eeldatava maksumuse prognoos. Ehitustööde hinnapakkumuse vorm ja maksumuse prognoosi vorm on ka kodulehel [Abiks taotlejale](https://www.pria.ee/toetused/toiduainetoostuse-investeeringutoetus-2025#s29533) sektsioonis olemas.  NB! Palun pöörake ka tähelepanu [määruse §9](https://www.riigiteataja.ee/akt/128062025009#para9) kirjeldatud taotlejale esitatud nõuetele – toetust antakse taotlejale, kelle põhitegevusala on toiduainete- või joogitootmine (EMTAK-i jao C alajaod 10 ja 11) või mikro- või väikeettevõtjast põllumajandussaaduste tootja või töötleja. |
| 07.08.2025 | Kas eeldatava maksumuse prognoosi koostamiseks on olemas standartvorm? Või millises vormis see tuleks esitada?  Hindamiskriteeriumide hulgas on punkt "Uuendusliku tehnoloogia kasutuselevõtuks tehtav investeering". Kas selle kriteeriumi kirjelduse võib taotleja koostada vabas vormis? | Ehituse maksumuse prognoosi vorm on kodulehel olemas. Kui on seadmete maksumusega tegu, siis jah vabas vormis.  Uuendusliku tehnoloogia kirjeldus ka vabas vormis. |
| 07.08.2025 | Kas Tulundusühistu X (oleme PRIA poolt tunnustatud tootja -  tavapõllumajandusliku tootmisviisiga toodetavad teraviljad ja raps) kvalifitseerub meetmetesse "Põllumajandusettevõtja keskkonna- ja kliimapoliitika eesmärkide saavutamise investeeringutoetus" ja/või "Toiduainetööstuse investeeringutoetus 2025"  Tegeleme teraviljade termilise töötlemisega aastaringselt. EMTAK´i järgselt  saagikoristusjärgne tegevus EMTAK 01631 (teravilja kuivatamine), kõrval tegevusena taimekasvatuse abitegevused EMTAK 01611 (põldude ettevalmistus, saagi koristus, jne) ja teraviljade hulgimüük EMTAK 46211. Ühistu omab mahepõllumajandusliku sööda- ja toiduvilja tootmise ning turule viimise tunnustust, sertifikaat  Kuivatamine ja taimekasvatuse abitegevuste müügitulu on üle 14,0 tuh EUR aastas.  Põllumaad TÜ ei oma. Tegeleme põllumajandustoodete esmamüügiks ettevalmistamisega (tera- ja kaunviljade puhastamine, sorteerimine, säilitamine ja pakkimine. Seemnete puhtimine).  Mida PRIA mõistab omatoodetud põllumajanduslike toodete või nende töötlemisel saadud toodete müügitulu all? | Toiduainetööstuse investeeringutoetust sobivad §9 lõige 3 järgi taotlema mikro- või väikeettevõtjad, kes on vähemalt kahel taotluse esitamisele vahetult eelnenud majandusaastal tegelenud ELTL-i I lisas nimetatud toodete, välja arvatud kalandus- ja vesiviljelustoodete, tootmisega ning kui tema omatoodetud põllumajandustoodete või nende töötlemisel saadud toodete müügitulu koos või eraldi ületas mõlemal majandusaastal 14 000 eurot. Aga seletuskiri täpsustab, et „toetuse taotleja peab ise tegutsema põllumajandustootjana ning ei esitle kellegi teise toodetud tooteid oma toodete pähe, näiteks vahendustegevuse kaudu, luues kunstlikult toetuse saamise tingimused, mida toetab ka kehtiv kohtupraktika“.  ermin „omatoodetud“ on samastatav terminiga „omakasvatatud“. Toote seos toetuse taotleja põllumajandusliku tootmistegevusega peab olema ilmne. Põllumajandustootjaks ei loeta isikut, kes tegeleb üksnes põllumajandustoodete vahendamisega.  Põllumajandusettevõtja keskkonna- ja kliimapoliitika eesmärkide saavutamise investeeringutoetust saavad taotleda samuti ELTL-i I lisas nimetatud tooteid tootev ettevõte, kelle omatoodetud põllumajanduslike toodete müügitulu oli taotluse esitamisele vahetult eelnenud majandusaastal vähemalt 10 000 eurot. Termin „omatoodetud“ on samastatav terminiga „omakasvatatud“. Toote seos toetuse taotleja põllumajandusliku tootmistegevusega peab olema ilmne. Põllumajandustootjaks ei loeta isikut, kes tegeleb üksnes põllumajandustoodete vahendamisega.  Kuna TÜ X endal põllumaad ei ole ja töötleb teiste põllumeeste toodetud vilja, siis ta kahjuks neisse sekkumistesse ei sobi.  Uuel aastal peaks tulema ka sekkumine „Ühistulised investeeringud materiaalsesse ja immateriaalsesse põhivarasse“, eeldatavasti on see voor esimesel poolaastal, kuid määrust veel pole. |
| 07.08.2025 | Kas KHG arvutuse puhul on võimalik siiski punkt teenida kui jätta täitmata mõjuala kolm etteantud vormis Kliimaministeeriumi lehjel? Osade ettevõtete jaoks pole transport nii oluline (lähtuvalt topeltolulisuse printsiibist) ja on väga ajamahukas arvutada. | Hinnatud mõjualade ja heiteallikate valik peab olema põhjendatud ja ettevõtte eripära arvestavad. Kuid kui mõni mõjuala hindamata jätta, ei vasta hindamine nõuetele ja hindepunkti ei ole võimalik anda. See tähendab, et ka transpordi mõju tuleb vormis käsitleda, isegi kui selle osakaal on väike – kuid see võib olla lihtsustatud arvutusega ja selgitusega, miks see on ettevõtte tegevuses väheoluline. |
| 13.08.2025 | Soovime tulla taotlema rea tööstusseadmetega.  Paluksin abi nende kategorieerimisel riigiabi liigi alla. Soetatavad seadmed: Soojustagastusega ventilatsiooniseade      Kasvuhoonegaaside vabad külm ja jahutusseadmed Kulinaaria kombiahi Raami- ja vannipesuseade Soolamisseade Termokamber kaheraamiline | Taotluse esitamisel tuleb esmalt välja selgitada, kas ettevõtja poolt kavandatav investeering on määruse § 4 lg 4 alusel toetatav. See tähendab, et investeering peab kuuluma määruses loetletud tegevuste hulka.  Seejärel tuleb hinnata riigiabi aluseid. Toetust saab taotleda kas grupierandiga hõlmatud riigiabi artiklite 14, 36, 38, 38a, 41 ja 47 alusel ettenähtud investeeringute tegemiseks või vähese tähtsusega abina.  Artikkel 14 sätestab tingimused investeeringuteks ettenähtud regionaalabile.  Artiklid 36, 38, 38a, 41 ja 47 reguleerivad keskkonnakaitseks antavaid abisid, sealhulgas energiatõhusust ja keskkonnamõjude vähendamist.  Seadmete kategooria määramisel riigiabi liigi alla on võimalik täpsemalt vastata alles pärast seda, kui on selge:   1. Milline on iga seadme funktsioon ja eesmärk tootmisprotsessis. 2. Kas seadmed aitavad kaasa keskkonna- või energiatõhususe parandamisele (sel juhul võivad sobida keskkonnakaitse abiks) või on tegemist regionaalse abiga.   Näiteks soojustagastusega ventilatsiooniseade ja külm-/jahutusseadmed võivad kvalifitseeruda keskkonnakaitse abiks.  Pelmeenitootmise seade, viilutus- ja pakendusliin, vorstiprits, kombiahid, raami- ja vannipesuseade, soolamisseade, termokamber, suitsuahi ja vinnutuskambrid ei ole tõenäoliselt keskkonnakaitseks mõeldud abid, kuid võivad sobida regionaalse abina.  Esitatud info põhjal ei ole võimalik anda lõplikku vastust. Täpne kategooria ja riigiabi liigi määramine selgub alles taotluse menetluse käigus. |
| 13.08.2025 | Programmi raames plaanime esitada taotluse seadmete (mitme positsiooni) soetamiseks, et laiendada tootmisvõimsust.  Meil on mitu küsimust:   1. Ühe positsiooni, nimelt kondenspiima tootmise seadmete osas, on keeruline leida tootjat, kes pakuks kogu tootmisahelat. Meil on ainult üks tarnija, kes suudab pakkuda terviklikku lahendust. Eri tootjatelt seadmete komplekteerimine on seotud riskidega alates ostust kuni kasutamise ajal hoolduseni. Kas piisab ühest hinnapakkumisest? Või peaks lisama veel ühe pakkumise, kus pole terviklikku kompleksi? Kuid sel juhul oleks tegemist võrreldamatu võrdlusega. 2. Kuna plaanime esitada taotluse mitme seadmepositsiooni kohta, on meil küsimus paragrahvi valiku kohta. Põhiosa seadmetest kuulub paragrahvi 14 alla, kuid mõned positsioonid võivad pretendeerida paragrahvile 47. Kas sel juhul peame esitama kaks eraldi taotlust?   Taotluse esitamisel tugineme hinnapakkumistele (riigihanke kavatsete läbi viia pärast tulemuste saamist). Kas on olemas kindel tähtaeg, milleni hinnapakkumine peab kehtima? Või piisab sellest, kui see kehtib taotluse esitamise hetkel? | 1. Kirja sisust lähtudes on tegemist olukorraga, kus investeeringu eeldatav maksumus jääb vahemikku 20 000–60 000 eurot. Sellisel juhul on määruse kohaselt vajalik esitada kolm võrreldavat hinnapakkumust.   Kuigi terviklikku lahendust suudab pakkuda vaid üks tarnija, tuleb taotluses esitada ka teiste pakkujate pakkumused, vajaduse korral osade kaupa. Võimalusel peavad osade kaupa esitatud hinnapakkumised kokku moodustama kogu investeeringu objekti terviku, et hinnapakkumisi oleks võimalik võrrelda terviku hinnapakkumisega. Oluline on, et esitatud hinnapakkumiste alusel oleks võimalik hinnata investeeringu objekti hinna vastavust turuhinnale ning veenduda, et kavandatav tegevus on majanduslikult põhjendatud.  Väljavalitud tarnija võib olla valitud arvestusega, et tegevus viiakse ellu majanduslikult soodsaimal viisil, võttes arvesse muu hulgas kvaliteeti, tehnilist sobivust ja hooldusvõimalusi. Tarnija valikut tuleb taotluses põhjendada.  2.  Taotleja saab esitada toetuse taotlemiseks ettenähtud tähtajal ühe taotluse, mis võib sisaldada rohkem kui üht toetatavat tegevust. Seega, kui taotleja soovib taotlusvoorus toetust rohkema kui ühe toetatava tegevuse elluviimiseks ( nii artikli 14 kui ka artikli 47 alusel), esitab ta ühe taotluse, mis hõlmab kõiki toetatavaid tegevusi.  Kodulehel on kättesaadav täpsem teave andmete kohta, mida on vaja taotlusele sisestada tulenevalt erinevatest riigiabi artiklitest (vt [kodulehel](https://www.pria.ee/toetused/toiduainetoostuse-investeeringutoetus-2025#s29533) , Abiks taotlejale,  Riigiabi , Riigiabi küsimused taotlusvormil).  3.  Määrus ei sätesta tähtaega hinnapakkumise kehtivuse osas, ka juhul, kui hinnapakkumine võetakse eeldatava maksumuse prognoosi koostamiseks.  Määruse kohaselt:   * Kui toetusega planeeritud töö, teenuse või soetatava vara eeldatav käibemaksuta maksumus jääb alla 20 000 euro, tuleb taotlusega esitada vastava kulu kirjeldus. * Kui eeldatav maksumus jääb vahemikku 20 000 – 60 000 eurot, tuleb võtta kolm võrreldavat hinnapakkumust. * Kui eeldatav maksumus on üle 60 000 euro, tuleb ostumenetlus riigihangete registris läbi viia kas:   + enne taotluse esitamist (§ 8 lg 1) või   + pärast taotluse esitamist (§ 8 lg 2).   Kui ostumenetlus viiakse läbi pärast taotluse esitamist, võib taotleja esitada taotluse koos tegevuse eeldatava maksumuse prognoosiga.  Täpsustuseks, et tegemist ei ole riigihanke läbiviimise kohustusega riigihangete seaduse tähenduses, vaid ostumenetluse korraldamisega riigihangete registris. |
| 13.08.2025 | Kui toetuse taotleja rajab täiesti uue tootmisüksuse  (see sama kavandatud projekt, millest olen varem kirjutanud), millel puudub varasem tegevusajalugu ja seetõttu ka olemasolev keskkonnamõju hinnang, kas hindamiskriteeriumi 2.1 täitmiseks ei ole asjakohane koostada roheaudit, keskkonnamõju analüüs või muu eksperdi koostatud dokument, mis kaardistab tootmise potentsiaalse rohevõimekuse. Kas antud juhul ainuke asjakohane dokument saab olla uue tootmisüksuse prognoositav süsiniku jalajälje hindamine?  Sama küsimus on ka 6.1 hindamiskriteeriumi kotha. Kuna selles kohas, kus toetatav tegevus ellu viiakse, käesoleval ajal pole veel majandustegevust alustanud, siis ei ole võimalik selle kohta esitada tootmisprotsessi kitsaskohtade ning nendele pakutavate digitaliseerimise või automatiseerimise lahenduste hindamist.  Või saab siiski esitada hindepunktide saamiseks olemasoleva tootmise kohta (X tootmisüksus) kas keskkonna/kliima või digitaliseerimise kohta asjakohast dokumenti? Kas saame õigesti aru, et kõik eelpool mainitud dokumendid saavad olla ainult selle kohta, kus toetatav tegevus ellu viiakse - ehk antud projekti puhul - Y. Millesed keskkonna/rohe või digitaliseerimise alased hinnangud saab esitada kui tootmist veel ei ole selles kohas. | Toiduainetööstuse investeeringutoetuse puhul oleme taotluste hindamisel ja hindepunktide andmisel teadlikult üheks olulisemaks põhimõtteks seadnud olemasolevate toidutootmise ettevõtete keskkonnasõbralikumaks, toimekindlamaks ja digitaliseeritumaks/automatiseeritumaks muutumise eelistamise. Täiendavad hindepunktid antakse taotlejale, kes on vastavalt kas oma tegutseva ettevõtte tegevusega kaasneva keskkonnamõju vähendamise võimalustest teadlikumad, oma tegutseva ettevõtte parema toimepidevuse tagamise võimalustest teadlikumad või oma tegutseva ettevõtte tegevuse digitaliseerimise/automatiseerimise võimalustest teadlikumad. Ja seda teadlikkuse olemasolu tõendavad siis vastavad ettevõtjavälise eksperdi koostatud hinnangud, auditid jm dokumendid või ettevõtja enda koostatud asjakohased dokumendid, mis käsitlevad tootmise hetkeolukorda ja toovad välja võimalikud kitsaskohad ja parandamise võimalused. Kõikide nende dokumentide puhul on hindepunktide saamiseks sätestatud tingimus, et need peavad olema koostatud selle toiduainetööstuse kohta, kus toetatav tegevus ellu viiakse.  Kuna ka töötlemisega alustamise või uue töötlemisüksuse rajamise kohta toetuse taotlemisel tuleks vastavad tõendavad dokumendid esitada töötlemisüksuse kohta, kus tootmistegevust veel ei toimu, siis on küllaltki keeruline ette kujutada dokumenti, mis kirjeldaks tootmise hetkeolukorda, selle kitsaskohtasid ja parandamise võimalusi. Kindlasti ei ole see näiteks võimalik hindamiskriteeriumi 6 „Konkurentsivõime ja jätkusuutlikkuse suurendamisele suunatud hindamiskriteeriumid“ alakriteeriumi 6.1 „Toetuse taotleja panus digitaliseerimisest ja automatiseerimisest teadlikkuse parandamisse“ puhul, kus kriteeriumi kirjelduse tekstis selgelt ja otseselt viidatakse tootmisprotsessi kitsaskohtadele ning nendele digitaliseerimise või automatiseerimise lahenduste pakkumisele. Siiski, iga dokumenti ja selle sisu tuleb eraldi hinnata ning mingeid kinnitusi mingi dokumendi sobivuse või mittesobivuse kohta paraku n.ö ette anda ei saa.  Töötlemisega alustamise või uue töötlemisüksuse rajamise puhul saab olemasoleva ettevõtluskeskkonna tingimustes üldiselt eeldada, et alustav/rajatav töötlemine tuleb sektori keskmisega võrreldes keskkonnasõbralikum, toimekindlam ja digitaliseeritum/automatiseeritum, seetõttu sellisel juhul eraldi hindepunkte ette ei nähta. |
| 14.08.2025 | Kui ettevõte tegutseb rendipinnal, siis kui pikaks perioodiks peab olema sõlmitud üürileping? | Võlaõiguslikud alused (nt üürileping, rendileping, tasuta kasutamise leping) reguleerib Võlaõigusseadus.  Tundub, et seletuskirjas on rõhutatud, et nõutud on **asjaõiguslik alus** ja et tavaline  üürileping/rendileping (võlaõiguslikud suhted) ei ole piisav.  Asjaõiguslik alus (omand, hoonestusõigus, kasutusvaldus) tagab, et  toetuse taotlejal on õigus ja võimalus toetatavat tegevust viia ellu ning kasutada seda sihtotstarbeliselt teatud ajavahemiku jooksul.  Kokkuvõtvalt: Kui ettevõte tegutseb rendipinnal ja soetatav seade paigaldatakse või seda kasutatakse ehitises, siis ei piisa tavalisest üürilepingust või rendilepingust. Meetme määruse § 4 lõike 5 järgi peab taotlejal olema   asjaõiguslik alus (omand, hoonestusõigus või kasutusvaldus), ja see peab kehtima vähemalt § 16 lõikes 3 sätestatud sihipärase kasutamise perioodi lõpuni. See tagab, et taotlejal saab seadet kasutada kogu nõutud perioodi vältel ka juhul, kui kinnistu omanik vahetub.  Sihipärase kasutuse  perioodi pikkus sõltub peamiselt taotleja ettevõtte  suurusest ja osaliselt ka sellest, kuidas vara soetati.  Ehitamise või ostmise (müügileping) korral:   * mikro-, väike või keskmise suurusega ettevõte (VKE): vähemalt 3 aastat alates päevast, mil PRIA maksab välja viimase toetusosa. * suurettevõte (ei ole VKE): vähemalt 5 aastat alates päevast, mil PRIA maksab välja viimase toetusosa.   Liisinguga soetatud vara puhul vähemalt 3 aastat alates liisingulepingu sõlmimisest või liisinguperioodi lõpuni – olenevalt sellest, kumb kuupäev on hilisem.   1. Kui projektis on nii ehitamine/ostmine kui ka liising tuleb järgida  mõlemat reeglit ja arvestada tähtpäeva, mis saabub kõige hiljem. |
| 14.08.2025 | Uurin, kas sarnaselt varasematele toidutööstuse voorudele, on ka uues augustivoorus tulemas keskmistele ja suurettevõtetele  finantsprognoosi vorm täitmiseks või pole see enam taotlusdokumentatsiooni osa?  Kui jah, siis millal on seda PRIA kodulehele oodata? | Tõenäoliselt peate silmas finantsandmete tabelit, mida varasemates toidutööstuse voorudes lisati taotlusele lisainformatsiooni alla ning mida kasutati hindamiseks hindamiskomisjoni poolt. Kuna uues voorus sellist komisjonipõhist hindamist ei toimu, siis eraldi finantsprognoosi või finantsandmete tabelit ei ole enam vaja taotlusdokumentatsiooni osana esitada. |
| 15.08.2025 | Küsimus on tekkinud hindamiskriteeriumi 2.1.2 kohta: „Toetuse taotleja viib ellu toetatava tegevuse, mille tulemusena väheneb selle toiduainetööstuse süsiniku jalajälg, kus toetatav tegevus ellu viiakse“.  Kas peale selle, et see arvutus peaks olema kooskõlas Kliimaministeeriumi mudeliga ning peaks võrdlema tegevusele eelnevat ja järgnevat seisu on teil veel ootuseid või juhiseid selle võrdluse arvutamiseks? Näiteks, et kas peaks ka projekti enda elluviimisega (ehituse, seadmete soetamisega) seotud mõju arvesse võtma või piisab, kui arvutatakse võrdluse tavapärase toimimise tasemel? | Määruse lisades 2 ja 3 on hindamiskriteerium 2.1.2 juures selgitus:  Hindamiskriteeriumi täitmist tõendatakse asjakohase dokumendiga, millest nähtub selle toiduainetööstuse süsiniku jalajälje hindamine, kus toetatav tegevus ellu viiakse, milleks on kasutatud Kliimaministeeriumi välja töötatud mudelit, mis on kättesaadav Kliimaministeeriumi veebilehelt <https://kliimaministeerium.ee/organisatsioonide-khg-jalajalg#mudel>. Hindamiskriteeriumi täitmist tõendav asjakohane dokument peab sisaldama ülevaadet ettevõtte süsiniku jalajälje hindamise eeldustest ja ulatusest, sealhulgas hinnatud mõjualade ja heiteallikate valiku põhjendust, ning jalajälje arvutamiskäiku ja -tulemust nii toetatava tegevuse elluviimisele eelneva olukorra kui ka toetatava tegevuse elluviimise järgse prognoositava olukorra kohta, ning ettevõtte süsiniku jalajälje vähenemise selgitust. Hindamine ei tohi olla tehtud varem kui viis aastat enne taotluse esitamist.  Seega tuleb lisaks hindamiskriteeriumis nr 2.1.1 nõutud süsiniku jalajälje hindamist tõendavale dokumendile esitada ka selgitus ja arvutuskäik, millise toetusega tehtava investeeringu abil ja kuidas prognoositav süsiniku jalajälje vähenemine saavutatakse. |
| 18.08.2025 | Kes peab olema või mis tingimustele peab vastama ettevõtjaväline ekspert, kelle koostatud toimepidevuse hinnangu eest hindepunkte antakse? | Kuna toimepidavuse hinnanguks loetakse erinevaid dokumente ja sertifikaate (n: ISO 22301 sertifikaat, energiaauditit vms), siis ei ole nõudeid selle väljastajale täpsemalt määratletud. Kuid ekspert peab olema vastavas valdkonnas pädev ja kogenud ning omama dokumentide koostamiseks vajalike akrediteeringuid. |
| 18.08.2025 | Soovime taotleda toetust kahel eesmärgil:  Meil on 2 eesmärki.  A Energiat puudatavad investeeringud (paraneb varustuskindlus, väheneb süsiniku jalajälg):  1) 1,2MWH akusid, et paremini kasutada päikesejaama toodangut. Meil on ca. 500kw päikesejaam.  2) Väike päikesejaam tootnishoode katusele.  3) Meil on toodete kiirjahutus vana külmasüsteemi toitel, millel puudub soojustagastussüsteem. Tahame asendada ruumis oleva aurusti uue külmasüsteemiga sobituva aurustiga, mis võimaldab toodete jahutusest tulevat energiat kasutada vee soojendamiseks (külmakompressori süsteemil juba on soojustagastus olemas)  B Tootmise uuendamist puudutavad investeeringud:  1) tõstukiga lihamassi segaja tootmismahu kasvatamiseks ja tootmisefektiivsuse kasvatamiseks  2) juurviljade kuubistaja tootmismahu kasvatamiseks ja tootmisefektiivsuse kasvatamiseks.  Oleme väikeettevõte.  Kas ma saan õigesti aru, et:  1) kirjeldatud energiat puudutavad investeeringud peaksin taotlema ÜGEM art 41 taastuvallikatest energia tootmine alusel  2) tootmise uuendamist puudutavad investeeringud taotlen vähese tähtsusega abina (EL) 2023/2831 | Juhul kui ettevõttel on piisavalt vähese tähtsusega abi jääki ja investeeringute kogumaksumus ei ületa ka vähese tähtsusega abi jääki, siis saaksite mõlema eesmärgi jaoks kasutada ka vähese tähtsusega abi.  Esitatud andmete põhjal tundub, et akude soetamine ja katusele päikesejaama rajamine sobivad ÜGEM art 41 alla, kuid külmasüsteemi uuendamine tundub rohkem sobivat energiatõhususe artikli 38 alla, kuid peaksite need mõlemad nõuded veel põhjalikult üle vaatama. Näiteks on riigiabi artikli 38 alt keelatud fossiilkütuseid kasutavad energiaseadmed ning juba jõustunud normatiivide järgmiseks tehtavad investeeringud.  Tootmise uuendamist puudutavad investeeringud sobiks ka artikkel 14 alla, kui tegevusega suureneb ettevõtte tootmisvõimsus.  Soovitame vaadata PRIA kodulehelt, mida on vaja taotlusele sisestada tulenevalt erinevatest riigiabi artiklitest (vt[kodulehel](https://www.pria.ee/toetused/toiduainetoostuse-investeeringutoetus-2025#s29533) , Abiks taotlejale,  Riigiabi , Riigiabi küsimused taotlusvormil). |
| 21.08.2025 | Selle meetme puhul on palju erinevaid variante, millise ÜGEM artikli alusel toetust antakse.  Üheks toetatavaks tegevuseks on ka automatiseerimine. Kui plaanis ongi automaatse pakkeliini soetamine (ehk automatiseerimine), siis millise abi liigi alla see läheks (eesmärk on pakkimise automatiseerimine, ei ole energia ega ressursitõhususega oluliselt seotud v.a. tööjõu ressursi kokkuhoid).  Kas see läheb igal juhul vähese tähtsusega abi alla või sobib mingi variant ka ÜGEM alusel? | Automaatse pakkeliini soetamiseks võib toetust taotleda vähese tähtsusega abina või ÜGEM 651/2014 artikkel 14 alusel.  Vähese tähtsusega abi: toetuse määr on 50% olenemata ettevõtte suurusest.  Artikkel 14 (regionaalabi) alusel investeeringuteks antav abi  peab vastama alginvesteeringu nõuetele. Kui automaatne pakkeliin on uus investeering, mis suurendab tootmisvõimsust, võib toetust taotleda artikkel 14 alusel. Toetuse määrad sõltuvad ettevõtte suurusest- mikro- ja väikeettevõtja 35%, keskmise suurusega ettevõtjale 25% ja suurettevõttele 15%.  Kokkuvõttes: kui automatiseerimine on uus investeering, mis suurendab tootmisvõimsust, sobib see artikkel 14 alla. Kui aga eesmärk on peamiselt tööjõu kokkuhoid ja investeering ei suurenda olemasoleva ettevõtte tootmisvõimsust, sobib vähese tähtsusega abi**.** |
| 19.08.2025 | Kas väikeettevõtte puhul piisab hindamiskriteeriumi 2.1.2 puhul süsiniku jalajälje hindamisel mõjuala 1 ja 2 hindamisest? | Hindamiskriteeriumi „Toetuse taotleja panus keskkonna- ja kliimaeesmärkidest teadlikkuse parandamisse“  punkti 2.1.1. „Toetuse taotlejal on taotluse esitamise hetkel olemas selle toiduainetööstuse kohta, kus toetatav tegevus ellu viiakse“ kohaselt saadakse 1 hindepunkt, kui taotleja on ise teinud oma toiduainetööstuse süsiniku jalajälje hindamise ja 2 hindepunkti, kui  taotleja viib ellu toetatava tegevuse, mille tulemusena väheneb selle toiduainetööstuse süsiniku jalajälg, kus tegevus ellu viiakse.  Eelkõige peab koostatav süsiniku jalajälje hindamine vastama  nõuetele- tehtud rahvusvahelise kasvuhoonegaaside protokolli (GHG Protocol) standardi järgi, olema kooskõlas Kliimaministeeriumi mudeliga ja ei tohi olla vanem kui viis aastat.  Seega kui mõni mõjuala jäetakse hindamata, ei vasta dokument hindamiskriteeriumi nõuetele ning hindepunkti ei ole võimalik anda. Kui aga mõjuala 3 osakaal on väike ja selle mõju ettevõtte tegevuses ebaoluline, võib selle hinnang teha lihtsustatud arvutusega, kuid mõju tuleb selgelt põhjendada.  Lihtsustatud arvutus tähendab, et kui mõjuala 3 andmete otsene kogumine on keeruline, võib andmete kogumiseks kasutada ka kaudseid meetodeid (nt hinnangute andmine koguste kohta või olemasolevate andmete ekstrapoleerimine). Sellisel juhul tuleb aruandes selgelt kirjeldada, kust andmed pärinevad ja millise meetodiga need on saadud.  Seega saab hindamiskriteeriumi eest ühe hindepunkti, siis kui on koostatud korrektne toiduainetööstuse süsiniku jalajälje hindamise ja 2 hindepunkti siis taotleja viib ellu toetatava tegevuse, mille tulemusena väheneb selle toiduainetööstuse süsiniku jalajälg, kus tegevus ellu viiakse. |
| 25.08.2025 | Kirjutan seoses PRIA toiduainetööstuse investeeringu toetusmeetme hindamiskriteeriumite osas. Nimelt keskmise ja suurettevõtetele mõeldud hindamiskriteeriumi lisa 3 (<https://www.pria.ee/sites/default/files/2025-06/m_60_2025_lisa_3.pdf>) punktis kolm on sisendite varustuskindluse tagamisse panustamise hindamiskriteeriumite sõnastus veidi vastuoluline.  Punktis 3 on välja toodud, et kui ettevõttel on koostatud toimepidavuse hinnang ettevõtjavälise eksperdi poolt, siis saab 3 punkti. Aga kui on ettevõtte koostatud toimepidavuse plaan, siis saab 1 punkti. Küll ettevõttevälise eksperdi koostatud toimepidavuse hinnangu juures on viide 19, et selleks loetakse ISO 22301 sertifikaati või energiaauditit.  Küsimus on, et kas selleks, et saada selles punktis 3 punkti, siis selleks peab ikkagi ettevõttel olema kas energiaaudit või ISO 22301 sertifikaat? Või ikkagi, kui on välise eksperdi poolt koostatud toimepidavuse hinnang vastavalt Eesti Maaülikooli juhistele (<https://dspace.emu.ee/server/api/core/bitstreams/b1c65970-53a0-4ae4-a9ad-0713b7b02973/content>), siis saab ka kolm punkti? | Kui toimepidavuse hinnang on koostatud ka ettevõtjavälise eksperdi poolt vastavalt Eesti Maaülikooli juhistele (RITA programmi lisa 5), siis see annab 1 hindepunkti, mitte 3 punkti.  3 punkti saab ainult juhul, kui ettevõttel on ISO 22301 sertifikaat või energiaaudit, mis on väljastatud ettevõtjavälise eksperdi poolt. |